Frosten har et godt tag i landet, og isen dækker søer, fjorde og vandhuller. Og efter så mange dage må den da være tyk nok? Det er der i hvert tilfælde alt for mange, der regner med, lyder det fra vagtchef ved Nordjyllands Politi, Jesper Sørensen. - Vi får alt for mange anmeldelser om, at folk går ud på isen. Og det gælder i hele regionen, siger han. Når politiet får en anmeldelse, forsøger de i første omgang at få anmelderen til at kalde folk ind på land igen. Men hvis ikke det lykkedes, bliver der sendt en patrulje. - I mange tilfælde er folk væk, når vi så kommer frem, siger Jesper Sørensen. Og det er der måske en grund til. Det koster nemlig 1000 kroner i bøde hvis man bevæger sig ud på isen. Og hvis ikke der står et skilt med at færdsel på isen er tilladt - ja, så er det altid ulovligt at gå der ud, uanset hvor sikker isen ser ud. - Det er helt klart farligt, for man risikerer at ryge i, afslutter Jesper Sørensen.
Nordjyllands Politi modtager dagligt mange anmeldelser om folk, der bevæger sig ud på isen.